वैलेन्टाइंस डे पर बजरंग दल का 'हृदय परिवर्तन'  
शिवसेना, बजरंग दल और विश्व हिन्दू परिषद जैसे हिन्दूवादी संगठनों ने इस साल 'वैलेन्टाइंस डे' के अवसर पर युवा प्रेमी जोड़ों की खुशियों में खलल न डालने का आश्वासन दिया है।
प्रेम के प्रतीक के रूप में मनाए जाने वाले 'वैलेन्टाइंस डे' के अवसर पर इस साल कट्टरवादी दक्षिणपंथी संगठनों के सुर बदले हुए नजर आ रहे हैं। शिवसेना, बजरंग दल और विश्व हिन्दू परिषद (विहिप) जैसे हिन्दूवादी संगठनों ने इस साल 'वैलेन्टाइंस डे' के अवसर पर युवा प्रेमी जोड़ों की खुशियों में खलल न डालने का आश्वासन दिया है।  बजरंग दल के प्रांत संयोजक (दिल्ली) शैलेंद्र जयसवाल ने बताया, हमें 'वैलेन्टाइंस डे' के समारोहों को लेकर कोई आपत्ति नहीं है। इसके खिलाफ कोई धरना-प्रदर्शन नहीं किया जाएगा, लेकिन युवाओं को अपनी शालीनता का परिचय देना चाहिए।  उन्होंने कहा कि बजरंग दल हमेशा प्रेम व प्यार का पुजारी रहा है। किसी एक दिन की बजाए साल के प्रत्येक दिन प्यार करना भारत की गौरवशाली परंपरा रही है। जायसवाल ने कहा, फिर भी अगर प्रेम के इजहार के लिए युवा किसी विशेष दिन को चुनते हैं, तो हमें कोई आपत्ति नहीं है। प्यार में नग्नता, वासना, अभद्रता और अश्लीलता का कोई स्थान नहीं है। सांस्कृतिक मर्यादाओं में रहकर प्रेम करना ही प्यार का असली रूप है।  जायसवाल ने राजधानी के युवाओं से अपील की है कि 'वैलेन्टाइंस डे' की आड़ में पाश्चात्य संस्कृति का अंधानुकरण कर सड़कों, उद्यानों, होटलों, पबों व फॉर्म हाउसों में अश्लील और अभद्रता इस्तेमाल कर अपसंस्कृति को बढ़ावा न दें। उन्होंने कहा कि बजरंग दल यह सुनिश्चित करना चाहता है कि इस दिन राजधानी में ऐसे हालात पैदा न हो कि माताएं और बहनें असुरक्षित महसूस करें और बाहर निकलने से परहेज करें।  'वैलेन्टाइंस डे' से बजरंग दल का कोई विरोध नहीं है। बजरंग दल के प्रांत मीडिया प्रमुख विनोद बंसल ने बताया, हमने दिल्ली के पुलिस आयुक्त, होटलों, पबों, रेस्तरॉ आदि को पत्र लिखकर आग्रह किया है कि वे 'वैलेन्टाइंस डे' के अवसर पर राजधानी में कहीं भी मादक पदार्थों का इस्तेमाल और अश्लीलता का सार्वजनिक प्रदर्शन न होने दें। साथ ही असामाजिक तत्वों के खिलाफ सख्त कानूनी कार्रवाई करें।  उन्होंने कहा, कुछ व्यावसायिक कम्पनियां और खास वर्ग के लोग ऐसे मौकों का अपने फायदे के लिए इस्तेमाल करने की कोशिश कर रहे हैं। गौरतलब है कि कट्टरवादी हिन्दू संगठनों पश्चिमी संस्कृति के खिलाफ प्रेमी जोड़ों और ऐसे समारोहों में खलल डालने के लिए जाने जाते रहे हैं।  सामान्य तौर पर संगठन के सदस्य रेस्तरां, होटलों उद्यानों और ग्रिटिंग कार्ड्स की दुकानों में तोड़-फोड़ मचाते रहे हैं, जिसकी भारी आलोचना होती रही है। बजरंग दल के कार्यकर्ता उदय शर्मा ने कहा, इसके पहले हम 'वैलेन्टाइंस डे' के मौके पर आयोजित समारोहों में प्रेमी जोड़ों को पकड़कर चेतावनी देते थे और उन्हें शादी करने को कहते थे। साथ ही पुलिस या उनके माता-पिता के हाथों सौंप देने की धमकी भी देते थे, लेकिन इस वर्ष हमने इसका विरोध न करने का फैसला किया है।